इंसान का दिल इसका उदाहरण है। दिल हमारे जीवन, कला, प्रेम व अभिव्यक्तियों के केंद्र में है। “तुम्हें देखकर दिल थोड़ा ज़ोर से धड़कता है” इस पंक्ति में एक अमूर्त क़िस्म का झूठ है, जो सुंदर है और जो प्रेम की भावनाओं को बढ़ा देता है। फ़र्ज़ कीजिए, इंसान को सुविधा होती कि वह इस पंक्ति को कहते समय छाती में हाथ डालता, ख़ून से लिथड़ा हुआ दिल बाहर निकालता और ज़ोर देकर कहता, नहीं, मैं झूठ नहीं बोल रहा, ये देखो मेरा असल दिल, कैसे ज़ोर से धड़क रहा, धक-धक, धक-धक...., तब? ख़ून में लिथड़ा हुआ, धड़कता हुआ इंसानी दिल देखकर उबकाई आती, किसी को तो चक्कर भी आ जाता, प्यार की सारी अनुभूति फ़ना हो जाती।